CELEX: 32021R0657
Language: hr
Date: 2021-04-21 00:00:00
Title: Provedbena uredba Komisije (EU) 2021/657 оd 21. travnja 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Caşcaval de Săveni” (ZOZP))

22.4.2021   
               
               
                  HR
               
               
                  Službeni list Europske unije
               
               
                  L 137/14
               
            
         PROVEDBENA UREDBA KOMISIJE (EU) 2021/657
         оd 21. travnja 2021.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Caşcaval de Săveni” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (a),
         budući da:
         
                     (1)
                  
                  
                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Rumunjske za registraciju naziva „Caşcaval de Săveni” kao zaštićene oznake zemljopisnog podrijetla (ZOZP) objavljen je u Službenom listu Europske unije (2).
                  
               
                     (2)
                  
                  
                     Komisija je 30. ožujka 2020. od Bugarske primila prigovor i povezanu obrazloženu izjavu o prigovoru. Komisija je 2. travnja 2020. Rumunjskoj proslijedila prigovor i obrazloženu izjavu o prigovoru koje je poslala Bugarska.
                  
               
                     (3)
                  
                  
                     Komisija je ispitala prigovor Bugarske i utvrdila da je prihvatljiv. Riječ „кашкавал”, koja je u izjavi Bugarske transkribirana kao „kaškaval”, homonim je naziva „caşcaval”, koji čini dio složenog naziva „Caşcaval de Săveni”. Izraz „кашкавал” naziv je koji se u Bugarskoj upotrebljava za osnovne mliječne proizvode koji se komercijalno proizvode i stavljaju na tržište u Bugarskoj. U izjavi o prigovoru tvrdi se da bi se registracijom predloženog naziva ugrozila opstojnost naziva „кашкавал” ili žigova s izrazom „кашкавал” i opstojnost proizvoda koji su zakonito već bili na bugarskom tržištu najmanje pet godina prije datuma objave zahtjeva za registraciju naziva „Caşcaval de Săveni”.
                  
               
                     (4)
                  
                  
                     Dopisom od 28. svibnja 2020. Komisija je pozvala zainteresirane strane da provedu odgovarajuća savjetovanja kako bi postigle međusobni sporazum u skladu sa svojim unutarnjim postupcima.
                  
               
                     (5)
                  
                  
                     Rumunjska i Bugarska postigle su sporazum o kojem je Rumunjska obavijestila Komisiju 28. kolovoza 2020., unutar propisanog roka.
                  
               
                     (6)
                  
                  
                     Rumunjska i Bugarska složile su se da upis naziva „Caşcaval de Săveni” u registar zaštićenih oznaka izvornosti i zaštićenih oznaka zemljopisnog podrijetla ne bi trebao štetiti budućim zahtjevima Bugarske za registraciju složenog naziva s izrazom „кашкавал” u okviru sustava kvalitete EU-a.
                  
               
                     (7)
                  
                  
                     Budući da je sporazum sklopljen između Rumunjske i Bugarske u skladu s odredbama Uredbe (EU) br. 1151/2012 i zakonodavstvom EU-a, njegov bi sadržaj trebalo uzeti u obzir.
                  
               
                     (8)
                  
                  
                     Komisija je 8. travnja 2020. od Grčke primila prigovor i povezanu obrazloženu izjavu. Komisija je 16. travnja 2020. prigovor proslijedila Rumunjskoj.
                  
               
                     (9)
                  
                  
                     Komisija je ispitala prigovor Grčke te je utvrdila da je prihvatljiv. U prigovoru se tvrdi da bi se registracijom predloženog naziva ugrozila opstojnost posve ili djelomično identičnog naziva ili žiga ili opstojnost proizvoda koji su zakonito već bili na grčkom tržištu najmanje pet godina prije datuma objave zahtjeva za registraciju naziva „Caşcaval de Săveni”.
                  
               
                     (10)
                  
                  
                     Dopisom od 2. lipnja 2020. Komisija je pozvala zainteresirane strane da provedu odgovarajuća savjetovanja kako bi postigle međusobni sporazum u skladu sa svojim unutarnjim postupcima.
                  
               
                     (11)
                  
                  
                     U skladu s člankom 51. stavkom 3. posljednjim podstavkom Uredbe (EU) br. 1151/2012, Rumunjska je 28. kolovoza 2020. podnijela zahtjev za produljenje roka za savjetovanje s Grčkom u postupku prigovora u vezi s prethodno navedenim zahtjevom, koji je Komisija odobrila.
                  
               
                     (12)
                  
                  
                     Rumunjska i Grčka postigle su sporazum o kojem je Rumunjska obavijestila Komisiju 27. studenoga 2020., unutar produljenog roka.
                  
               
                     (13)
                  
                  
                     Rumunjska i Grčka dogovorile su se da zaštita oznake „Caşcaval de Săveni” ne bi trebala obuhvaćati samostalni naziv „caşcaval” nego samo složeni naziv „Caşcaval de Săveni” u cijelosti. Nadalje, zaključile su da bi u Uredbi o upisu naziva „Caşcaval de Săveni” u registar zaštićenih oznaka izvornosti i zaštićenih oznaka zemljopisnog podrijetla trebalo pojasniti opseg daljnje upotrebe izraza „caşcaval”.
                  
               
                     (14)
                  
                  
                     Budući da je sporazum sklopljen između Rumunjske i Grčke u skladu s odredbama Uredbe (EU) br. 1151/2012 i zakonodavstvom EU-a, njegov bi sadržaj trebalo uzeti u obzir.
                  
               
                     (15)
                  
                  
                     Stoga bi naziv „Caşcaval de Săveni” (ZOZP) trebalo zaštititi kao cjelinu, a izraz „caşcaval” može se i dalje upotrebljavati za označivanje ili prezentiranje na području Unije, uz uvjet da se poštuju načela i pravila njezina pravnog poretka,
                  
               DONIJELA JE OVU UREDBU:
         
            Članak 1.
            Naziv „Caşcaval de Săveni” (ZOZP) upisuje se u registar.
            Naziv iz prvog stavka odnosi se na proizvod iz razreda 1.3. Sirevi iz Priloga XI. Provedbenoj uredbi Komisije (EU) br. 668/2014 (3).
         
         
            Članak 2.
            Izraz „caşcaval” može se i dalje upotrebljavati za označivanje ili prezentiranje na području Unije uz uvjet da se poštuju načela i pravila njezina pravnog poretka.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
            Ova je Uredba u cijelosti obvezujuća i izravno se primjenjuje u svim državama članicama.
         
         
            Sastavljeno u Bruxellesu 21. travnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 343, 14.12.2012., str. 1.
         
         
            (2)  SL C 15, 16.1.2020., str. 5.
         
         
            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).